CELEX: 32021D1115(01)
Language: bg
Date: 2021-11-12 00:00:00
Title: Решение на Комисията от 12 ноември 2021 година за създаване на експертната група за Европейския механизъм за готовност и реакция при кризи в областта на продоволствената сигурност 2021/C 461 I/01

15.11.2021   
               
               
                  BG
               
               
                  Официален вестник на Европейския съюз
               
               
                  CI 461/1
               
            
         РЕШЕНИЕ НА КОМИСИЯТА
         от 12 ноември 2021 година
         за създаване на експертната група за Европейския механизъм за готовност и реакция при кризи в областта на продоволствената сигурност
         (2021/C 461 I/01)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     Член 39 от Договора за функционирането на Европейския съюз възлага на Съюза и на държавите членки задачата да гарантират снабдяването с продукти от хранително-вкусовата промишленост, рибарството и аквакултурите и да осигурят тяхното достигане до потребителите на разумни цени.
                  
               
                     (2)
                  
                  
                     В съобщението си от 20 май 2020 г., озаглавено „Стратегия „От фермата до трапезата“ за справедлива, здравословна и екологосъобразна продоволствена система“ (1), Комисията се ангажира да подобри координацията на общата европейска реакция при кризи, които засягат или заплашват да засегнат цялата продоволствена система в Съюза или част от нея и застрашават или заплашват да застрашат продоволствената сигурност в Съюза. В съответствие с действие 2 от посоченото съобщение Комисията трябва да изготви план за действие в извънредни ситуации, който да гарантира продоволственото снабдяване и продоволствената сигурност.
                  
               
                     (3)
                  
                  
                     Необходимо е да се създаде експертна група в съответствие с Решение C(2016) 3301 на Комисията (2) за установяване на хоризонтални правила относно създаването и функционирането на експертните групи на Комисията („хоризонталните правила“).
                  
               
                     (4)
                  
                  
                     Поради това следва да се създаде експертна група в областта на земеделието, рибарството, аквакултурите, здравеопазването и безопасността на храните и да се определят нейните задачи и структура.
                  
               
                     (5)
                  
                  
                     Групата следва, във взаимодействие със съществуващите структури и механизми на Съюза, да подпомага Комисията в подобряването на координацията на Съюза във всички съответни области на политиката и в организирането на съгласувана реакция при кризи, които засягат или заплашват да засегнат продоволственото снабдяване и продоволствената сигурност в Съюза.
                  
               
                     (6)
                  
                  
                     Групата следва да се състои от представители на държавите членки, на държавите извън ЕС, чиято верига за доставки на храни е силно интегрирана в продоволствената система на Съюза, и на организациите на заинтересованите страни. Тя следва да се председателства от представител на Комисията. За целите на координацията следва да се създаде единно звено за контакт за всяка държава членка и за всяка държава извън ЕС.
                  
               
                     (7)
                  
                  
                     Правилата относно разкриването на информация от страна на членовете на групата и техните представители следва да бъдат определени в съответствие с член 101 от Договора за функционирането на Европейския съюз и Насоките на Комисията относно приложимостта на член 101 по отношение на споразуменията за хоризонтално сътрудничество (3).
                  
               
                     (8)
                  
                  
                     Личните данни следва да се обработват в съответствие с Регламент (ЕС) 2018/1725 на Европейския парламент и на Съвета (4).
                  
               
                     (9)
                  
                  
                     Целесъобразно е да се определи срок за прилагането на настоящото решение. Комисията своевременно ще прецени необходимостта от евентуално удължаване на този срок,
                  
               РЕШИ:
         
            Член 1
            Предмет
            Създава се експертната група за Европейския механизъм за готовност и реакция при кризи в областта на продоволствената сигурност („групата“).
         
         
            Член 2
            Задачи
            Групата има следните задачи:
            
                        а)
                     
                     
                        да предоставя съвети и експертен опит на Комисията във връзка с:
                        
                                    i)
                                 
                                 
                                    прилагането на законодателството, програмите и политиките на Съюза относно готовността и реакцията на Съюза при кризи в областта на продоволственото снабдяване и продоволствената сигурност; и
                                 
                              
                                    ii)
                                 
                                 
                                    сътрудничеството и координацията с държавите членки, държавите извън ЕС и организациите на заинтересованите страни по въпросите, посочени в подточка i);
                                 
                              
                  
                        б)
                     
                     
                        да обменя опит и добри практики в организирането на съгласувана реакция при кризи в областта на продоволственото снабдяване и продоволствената сигурност, включително чрез осигуряване на ранно наблюдение и докладване на заплахите, развитие на кризата, оценка след кризата и извлечени поуки;
                     
                  
                        в)
                     
                     
                        да обсъжда плановете за действие в извънредни ситуации на държавите членки и на държавите извън ЕС, поканени от Комисията;
                     
                  
                        г)
                     
                     
                        да подпомага Комисията в изготвянето на политически инициативи относно готовността и реакцията на Съюза при кризи в областта на продоволственото снабдяване и продоволствената сигурност, когато Комисията се консултира с нея относно такива политически инициативи;
                     
                  
                        д)
                     
                     
                        да разработва препоръки, свързани с готовността и реакцията на Съюза при кризи в областта на продоволственото снабдяване и продоволствената сигурност, за всеки отделен случай.
                     
                  Задачите на групата не засягат Решение № 1313/2013/ЕС (5) относно Механизма за гражданска защита на Съюза, и по-специално изключителната отговорност на Координационния център за реагиране при извънредни ситуации за координирането на всички искания за помощ по време на задействането на Механизма за гражданска защита на Съюза, включително в случай на продоволствени кризи.
         
         
            Член 3
            Консултиране
            Комисията може да се консултира с групата по всеки въпрос, свързан с готовността и реакцията на Съюза при кризи, застрашаващи продоволственото снабдяване и продоволствената сигурност.
         
         
            Член 4
            Членство
            
               1.   Членове на групата са:
               
                           а)
                        
                        
                           компетентните органи на всяка държава членка в областта на земеделието, рибарството, аквакултурите, здравната политика и безопасността на храните;
                        
                     
                           б)
                        
                        
                           компетентните органи на избрани държави извън ЕС в областта на земеделието, рибарството, аквакултурите, здравната политика и безопасността на храните, чиято верига за доставки на храни е силно интегрирана в продоволствената система на Съюза;
                        
                     
                           в)
                        
                        
                           организации на заинтересованите страни, определени в резултат на процедурата за подбор, посочена в член 6, с общ брой до 30, които са активни в областта на земеделието, рибарството, аквакултурите, здравната политика и безопасността на храните или по всякакви въпроси, свързани с доброто функциониране на веригата за доставки на храни, включително доставката на храни на потребителите чрез търговия на дребно или ресторантьорство, доставката на суровини и производствени фактори, производството на храни, преработката на храни и транспорта на храни.
                        
                     
            
               2.   Членовете определят един представител и един заместник и отговарят за това техният представител и техният заместник да осигуряват високо ниво на експертен опит в областите, посочени в параграф 1, буква в).
            
            
               3.   Избраните за членове организации на заинтересованите страни, които вече не са в състояние да допринасят ефективно към разискванията на групата, които според посочените в член 8 служби на Комисията не отговарят на условията, определени в член 339 от Договора за функционирането на Европейския съюз, или които подадат оставка, престават да бъдат канени за участие в заседанията на групата по време на мандата си и могат да бъдат заменени за оставащата част от него.
            
         
         
            Член 5
            Звена за контакт
            Един компетентен орган за всяка държава членка или държава извън ЕС измежду посочените в член 4, параграф 1, букви а) и б) действа като единно звено за контакт по въпроси, свързани със задачите, посочени в член 2. Държавите членки и държавите извън ЕС уведомяват Комисията за всяка промяна в компетентния орган, действащ като звено за контакт. Комисията публикува и редовно актуализира списъка на звената за контакт на специален уебсайт.
         
         
            Член 6
            Процес на подбор
            
               1.   Подборът на организациите на заинтересованите страни се извършва чрез публична покана за представяне на кандидатури, която се публикува в Регистъра на експертните групи към Комисията и други подобни органи („Регистъра на експертните групи“). Поканата за представяне на кандидатури може да бъде публикувана и чрез други средства, включително на специални уебсайтове.
               В поканата за представяне на кандидатури се посочват ясно критериите за подбор, включително изискваният експертен опит и интересите, които ще бъдат представяни във връзка с работата, която ще се изпълнява. Минималният срок за представянето на кандидатури е четири седмици.
            
            
               2.   За да бъдат определени, от организациите на заинтересованите страни се изисква задължителна регистрация в Регистъра за прозрачност.
            
            
               3.   Органите на държавите членки и на държавите извън ЕС се определят от генералния директор на Генерална дирекция „Земеделие и развитие на селските райони“ с пряка покана след предварително съгласуване с Генерална дирекция „Морско дело и рибарство“ и Генерална дирекция „Здравеопазване и безопасност на храните“.
            
            
               4.   Организациите на заинтересованите страни се определят от генералния директор на ГД „Земеделие и развитие на селските райони“ след предварително съгласуване с ГД „Морско дело и рибарство“ и ГД „Здравеопазване и безопасност на храните“ измежду кандидатите с високо ниво на експертен опит в посочените в член 4, параграф 1, буква в) области, които са отговорили на публичната покана за представяне на кандидатури.
            
            
               5.   Организациите на заинтересованите страни се определят за петгодишен мандат. Мандатът им може да бъде подновяван. Те изпълняват задълженията си до края на мандата си или докато не бъдат заменени, в зависимост от това кое от двете събития настъпи по-рано.
            
         
         
            Член 7
            Председател
            Групата се председателства от представител на Комисията.
         
         
            Член 8
            Функциониране
            
               1.   Групата действа по искане на отговорните служби на Комисията (ГД „Земеделие и развитие на селските райони“, ГД „Морско дело и рибарство“ и ГД „Здравеопазване и безопасност на храните“) в съответствие с хоризонталните правила.
            
            
               2.   Групата заседава поне веднъж годишно. При спешни случаи тя може да бъде свикана от Комисията по всяко време без предварително известие.
            
            
               3.   В зависимост от обстоятелствата заседанията на групата се провеждат в помещения на Комисията или виртуално.
            
            
               4.   Услугите на секретариат се осигуряват от ГД „Земеделие и развитие на селските райони“, ГД „Морско дело и рибарство“ и ГД „Здравеопазване и безопасност на храните“. На заседанията на групата и на нейните подгрупи може да присъстват длъжностни лица на Комисията от други служби, които имат интерес към разискванията.
            
            
               5.   Със съгласието на ГД „Земеделие и развитие на селските райони“, ГД „Морско дело и рибарство“ и ГД „Здравеопазване и безопасност на храните“ групата може, с обикновено мнозинство от своите членове, да реши разискванията да бъдат публични.
            
            
               6.   Протоколът от обсъжданията по всяка точка от дневния ред и по изразените от групата становища, препоръки и доклади трябва да бъде съдържателен и пълен. Той се изготвя от секретариата под отговорността на председателя.
            
            
               7.   Доколкото е възможно, групата приема с консенсус своите становища, препоръки или доклади. При гласуване резултатът се определя с обикновено мнозинство на членовете. Членовете, които са гласували против или са се въздържали, имат право към становищата, препоръките или докладите да бъде приложен документ, в който са обобщени мотивите за позицията им.
            
         
         
            Член 9
            Подгрупи
            
               1.   ГД „Земеделие и развитие на селските райони“, ГД „Морско дело и рибарство“ и ГД „Здравеопазване и безопасност на храните“ могат да създават подгрупи за разглеждането на конкретни въпроси въз основа на задание, определено от тях. Подгрупите функционират в съответствие с хоризонталните правила и се отчитат пред групата. Те се разпускат веднага след изпълнението на възложения им мандат.
            
            
               2.   Членовете на подгрупи, които не са членове на групата, се избират чрез публична покана за представяне на кандидатури в съответствие с член 6 и хоризонталните правила.
            
            
               3.   За обмена на информация между държавите членки и Комисията, по-специално по отношение на поверителната информация, отговаря подгрупа, съставена от представители на държавите членки.
            
         
         
            Член 10
            Поканени експерти
            ГД „Земеделие и развитие на селските райони“, ГД „Морско дело и рибарство“ и ГД „Здравеопазване и безопасност на храните“ могат да поканят експерти със специфичен експертен опит по даден въпрос от дневния ред, които да участват ad hoc в работата на групата или подгрупите.
         
         
            Член 11
            Наблюдатели
            
               1.   В съответствие с хоризонталните правила физически лица, организации, включително организации на заинтересовани страни, и публични субекти, различни от компетентните органи на държавите членки, могат да получат статут на наблюдатели чрез пряка покана.
            
            
               2.   Организациите и публичните субекти, определени за наблюдатели, излъчват свои представители и заместници.
            
            
               3.   Председателят може да разреши на наблюдателите и техните представители да участват в разискванията на групата и на нейните подгрупи и да предоставят експертен опит. Те обаче нямат право на глас и не участват във формулирането на становищата, препоръките или докладите на групата и на нейните подгрупи.
            
         
         
            Член 12
            Процедурен правилник
            По предложение на ГД „Земеделие и развитие на селските райони“, ГД „Морско дело и рибарство“ и ГД „Здравеопазване и безопасност на храните“ и с тяхно съгласие групата приема с обикновено мнозинство от членовете си свой процедурен правилник въз основа на стандартния процедурен правилник за експертните групи (6), при спазване на хоризонталните правила. Подгрупите функционират в съответствие с процедурния правилник на групата.
         
         
            Член 13
            Професионална тайна и работа с класифицирана информация
            Членовете на групата и техните представители, поканените експерти и наблюдателите и техните представители са обвързани със задължението за опазване на професионалната тайна, което по силата на Договорите и правилата за тяхното прилагане важи за всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (7) и 2015/444 (8) на Комисията. Ако те не спазват тези задължения, Комисията може да предприеме всякакви подходящи мерки.
         
         
            Член 14
            Прозрачност
            
               1.   Групата и нейните подгрупи се регистрират в Регистъра на експертните групи.
            
            
               2.   Що се отнася до състава на групата и подгрупите, в съответствие с хоризонталните правила в Регистъра на експертните групи се публикуват следните данни:
               
                           а)
                        
                        
                           имената на компетентните органи на държавите членки;
                        
                     
                           б)
                        
                        
                           имената на компетентните органи на трети държави;
                        
                     
                           в)
                        
                        
                           имената на организациите на заинтересованите страни; оповестяване на представлявания интерес;
                        
                     
                           г)
                        
                        
                           имената на наблюдателите.
                        
                     
            
               3.   До всички съответни документи, включително дневния ред, протоколите и представените от участниците материали, се предоставя достъп чрез публикуването им в Регистъра на експертните групи. По-специално дневният ред и други свързани с работата документи се публикуват своевременно преди заседанието, а протоколите — своевременно след заседанието. Изключения от публикуването са възможни само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (9).
            
         
         
            Член 15
            Разходи за заседанията
            
               1.   Участниците в дейностите на групата и на подгрупите не получават възнаграждение за извършените от тях услуги.
            
            
               2.   Пътните и дневните разходи на участниците в дейностите на групата и подгрупите се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията по време на годишната процедура за разпределение на ресурсите.
            
         
         
            Член 16
            Прилагане
            Настоящото решение се прилага за срок от пет години от датата на приемането му.
         
         
            Съставено в Брюксел на 12 ноември 2021 година.
            
               
                  За Комисията
               
               Janusz WOJCIECHOWSKI
               
                  Член на Комисията
               
            
         
         
            (1)  COM/2020/381 final.
         
            (2)  Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
         
            (3)  Съобщение на Комисията — Насоки относно приложимостта на член 101 от Договора за функционирането на Европейския съюз по отношение на споразуменията за хоризонтално сътрудничество (ОВ C 11, 14.1.2011 г., стр. 1).
         
            (4)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OB L 295, 21.11.2018 г., стр. 39).
         
            (5)  Решение № 1313/2013/ЕС на Европейския парламент и на Съвета от 17 декември 2013 г. относно Механизъм за гражданска защита на Съюза (ОВ L 347, 20.12.2013 г., стр. 924).
         
            (6)  Приложение III към Решение C(2016)3301.
         
            (7)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
         
            (8)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
         
            (9)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Тези изключения са предназначени да защитят обществената сигурност, военните дела, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.